
	Εκδήλωση με θέμα το κάπνισμα

και παρουσίαση των βιβλίων

- Μια Απόφαση Ζωής Μισού Εκατομμυρίου Ευρώ
- Η Νικοτίνη Εξομολογείται. Δεν Φταίς Εσύ. Φταίω Εγώ
στο Σπίτι της Κύπρου

Την Τρίτη 18 Νοεμβρίου 2014 πραγματοποιήθηκε στο Σπίτι της Κύπρου εκδήλωση με θέμα το κάπνισμα. Στο πλαίσιο της εκδήλωσης παρουσιάστηκαν τα βιβλία, Μια Απόφαση Ζωής Μισού Εκατομμυρίου Ευρώ των Δρος Ελπιδοφόρου Σ. Σωτηριάδη, Ιατρού Εργασίας-Επιδημιολόγου και Δρος Λάμπρου Λαζούρα, Ερευνητή-Ψυχολόγου, και Η Νικοτίνη Εξομολογείται. Δεν Φταίς Εσύ. Φταίω Εγώ του Δρος Joseph R. DiFranza, σε μετάφραση Ελπιδοφόρου Σ. Σωτηριάδη και Λάμπρου Λαζούρα.

Τα βιβλία της νέας σειράς «Ιατρικά» των Εκδόσεων Εν Τύποις επικεντρώνονται στο θέμα του καπνίσματος και της εξάρτησης από τη νικοτίνη και αποτελούν μέρος μιας τριλογίας με την οποία οι συγγραφείς ευελπιστούν να βοηθήσουν τους καπνιστές και κυρίως τους νέους να ζήσουν μια υγιή ζωή χωρίς καπνό. Προσφέρουν στον αναγνώστη χρήσιμες πληροφορίες και γνώσεις με τρόπο χιουμοριστικό και έξυπνο και είναι εξαιρετικά ενδιαφέροντα για τον καθένα, ανεξάρτητα αν καπνίζει, αν είναι φανατικός αντικαπνιστής, ή απλά παθητικός καπνιστής.

Η Μορφωτικός Σύμβουλος κ. Μαρία Παναγίδου καλωσόρισε τους παρευρισκομένους και παρουσίασε τους ομιλητές και τους συγγραφείς.
Στην εκδήλωση παρευρέθηκε και απηύθυνε σύντομο χαιρετισμό η πρώην Υφυπουργός Υγείας, βουλευτής της Νέας Δημοκρατίας κ. Ζέτα Μακρή, η οποία αναφέρθηκε στην εφαρμογή του αντικαπνιστικού νόμου στην Ελλάδα.
Ο Δρ Χρήστος Χατζηχριστοδούλου, Καθηγητής Επιδημιολογίας Πανεπιστημίου Θεσσαλίας, στο δικό του χαιρετισμό, τόνισε τη χρησιμότητα της συνεχούς υποστήριξης, κυρίως από τον πολιτικό χώρο, στον αντικαπνιστικό αγώνα ενώ επιβράβευσε τη συμβολή των συγγραφέων, στον αγώνα αυτό, με τη συγγραφή των βιβλίων.

Στη συνέχεια η κ. Μαρία Θεοφάνους εκπροσωπώντας τις Εκδόσεις Εν Τύποις, διάβασε τον χαιρετισμό της Διευθύντριας των εκδόσεων κ. Βούλας Κοκκίνου. Η κ. Κοκκίνου μίλησε για την πρωτότυπη και πρωτοποριακή προσέγγιση των βιβλίων για το πολυσυζητημένο θέμα του καπνίσματος, τα οποία από την πρώτη κιόλας σελίδα προκαλούν το ενδιαφέρον του αναγνώστη.

Η Ομότιμη Καθηγήτρια Δημόσιας Υγείας Εθνικής Σχολής Δημόσιας Υγείας Δρ Τζένη Κουρέα-Κρεμαστινού παρουσιάζοντας τα βιβλία υπογράμμισε ότι στόχος τους είναι με σαφή και εύληπτο τρόπο, για τον καθένα και κυρίως για τους νέους, να παρουσιάσουν τις κακές δράσεις του τσιγάρου τόσο στην υγεία αλλά και στο περιβάλλον.
Η εκδήλωση ολοκληρώθηκε με την αντιφώνηση των συγγραφέων τόσο του δρος Λάμπρου Λαζούρα, ο οποίος μίλησε διαδικτυακά όσο και του κ. Ελπιδοφόρου Σ. Σωτηριάδη ο οποίος μίλησε για τις κακές επιπτώσεις του καπνίσματος και ευχαρίστησε όλους όσοι στήριξαν και συνέβαλαν στην παρουσίαση του έργου τους. 
Η εκδήλωση πραγματοποιήθηκε με τη στήριξη των Πολιτιστικών Υπηρεσιών του Υπουργείου Παιδείας και Πολιτισμού.

19 Νοεμβρίου 2014

